10. การควบคุมภายใน

คณะกรรมการบริษัทตระหนักถึงความสำคัญของระบบการควบคุมภายใน
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อช่วยแบ่งเบาภาระของคณะกรรมการบริษัทในการกำกับดูแล
สอบทานความมีประสิทธิผลและประสิทธิภาพของระบบการควบคุมภายใน
สอบทานวิธีการดูแลรักษาทรัพย์สินเพื่อมิให้มีการนำทรัพย์สินของบริษัทฯ
ไปใช้ในทางมิชอบหรือโดยไม่มีอำนาจ สอบทานรายการที่อาจมีความขัดแย้งทางผลประโยชน์
สอบทานความถูกต้องและความเชื่อถือได้ของรายงานทางการเงิน
การปฏิบัติตามหลักการกำกับดูแลกิจการที่ดี
การปฏิบัติตามข้อกำหนดของตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทและบริษัทย่อย
นอกจากนี้คณะกรรมการตรวจสอบยังมีหน้าที่ในการพิจารณาคัดเลือกและเสนอแต่งตั้งผู้สอบบัญชี
รวมทั้งปฏิบัติหน้าที่อื่นตามที่คณะกรรมการบริษัทมอบหมาย

ในการปฏิบัติหน้าที่ของการกำกับดูแล
คณะกรรมการตรวจสอบได้มอบหมายให้ฝ่ายตรวจสอบภายในดำเนินการตรวจสอบการดำเนินกิจกรรมต่างๆของบริษัทและบริษัทย่อย
เพื่อให้เกิดความมั่นใจว่าการดำเนินธุรกิจของบริษัทเป็นไปโดยสอดคล้องกับระเบียบ คำสั่ง นโยบาย
และกฎหมายที่เกี่ยวข้อง
โดยฝ่ายตรวจสอบภายในจะเสนอรายงานผลการตรวจสอบพร้อมข้อเสนอแนะเพื่อการปรับปรุง(ถ้ามี)
ต่อคณะกรรมการตรวจสอบ
และคณะกรรมการตรวจสอบจะนำเสนอรายงานต่อคณะกรรมการบริษัทต่อไป

ในรอบปี 2551 ที่ผ่านมา คณะกรรมการตรวจสอบได้ร่วมประชุมกัน 6 ครั้ง
โดยฝ่ายบริหารของบริษัทและบริษัทย่อยเข้าร่วมประชุมด้วยทุกครั้ง
จากผลการประเมินความเพียงพอของระบบการควบคุมภายในใน 5 องค์ประกอบ คือ
โครงสร้างองค์กรและสภาพแวดล้อม การบริหารความเสี่ยง กิจกรรมการควบคุม
สารสนเทศและการสื่อสารข้อมูล และการติดตามการปฏิบัติงาน
ประกอบกับผลการตรวจสอบของฝ่ายตรวจสอบภายใน
คณะกรรมการตรวจสอบมีความเห็นว่าการดำเนินงานของบริษัทและบริษัทย่อย
เป็นไปภายใต้หลักการกำกับดูแลกิจการที่ดี มีระบบการควบคุมภายในที่มีประสิทธิภาพ
มีการควบคุมดูแล
รักษาทรัพย์สินที่เหมาะสมสามารถป้องกันมิให้ผู้บริหารนำทรัพย์สินของบริษัทไปใช้ในทางมิชอบหรือโดยไม่มีอำนาจ
รายงานทางการเงินของบริษัทฯ จัดทำขึ้นตามหลักการบัญชีที่รับรองทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง
ผู้สอบบัญชีไม่พบข้อบกพร่องที่เป็นสาระสำคัญที่จะเสนอแนะให้บริษัทและบริษัทย่อยปรับปรุงระบบการควบคุมภายในแต่อย่างใด

จากการรายงานของคณะกรรมการตรวจสอบและผู้สอบบัญชี
คณะกรรมการบริษัทมีความเห็นว่าการดำเนินงานของบริษัทและบริษัทย่อยเป็นไปภายใต้หลักการกำกับดูแลกิจการที่โปร่งใส
มีระบบการควบคุมภายในที่เหมาะสม มีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้ในทางมิชอบหรือโดยไม่มีอำนาจ

รายงานคณะกรรมการตรวจสอบ

คณะกรรมการตรวจสอบของบริษัทฯ ได้รับการแต่งตั้งจากกรรมการอิสระจำนวน 3 ท่าน
ประกอบด้วยนายสถิตย์ ลิ่มพงศ์พันธุ์ เป็นประธานกรรมการตรวจสอบ นายอัชดา เกษรศุกร์
และนายนัที เปรมรัศมี เป็นกรรมการตรวจสอบ โดยมีนายเทอดพันธุ์ อินทรมหา
ผู้อำนวยการฝ่ายตรวจสอบภายใน ทำหน้าที่เลขานุการคณะกรรมการตรวจสอบ

ประธานกรรมการตรวจสอบเป็นผู้ที่มีความรู้และประสบการณ์เพียงพอที่จะสามารถทำหน้าที่ในการสอบทานความน่าเชื่อถือของงบการเงินได้

ในปี 2551 คณะกรรมการตรวจสอบได้มีการประชุมรวม 6 ครั้ง
โดยเป็นการประชุมร่วมกันระหว่างคณะกรรมการตรวจสอบและผู้สอบบัญชีโดยไม่มีฝ่ายบริหารเข้าร่วมประชุมด้วย
1 ครั้ง กรรมการตรวจสอบทุกท่านเข้าร่วมประชุมทุกครั้ง โดยมีฝ่ายบริหารของบริษัทฯ บริษัทย่อย
และผู้สอบบัญชีเข้าร่วมประชุมด้วย เพื่อร่วมเสนอข้อมูล
รับฟังความคิดเห็นและข้อเสนอที่เป็นประโยชน์ต่อการบริหารงาน
ผลจากการประชุมแต่ละครั้งได้นำเสนอต่อคณะกรรมการของบริษัทฯ และบริษัทย่อยเพื่อทราบทุกครั้ง

ในรอบปีที่ผ่านมาคณะกรรมการตรวจสอบดำเนินกิจกรรมที่สำคัญสรุปได้ดังนี้

-   สอบทานความถูกต้อง ครบถ้วน ความเชื่อถือได้ของงบการเงินรายไตรมาส
    และงบการเงินประจำปีของบริษัทฯ
    และบริษัทย่อยก่อนที่จะนำเสนอคณะกรรมการของแต่ละบริษัท

-   สอบทานความเพียงพอของระบบการควบคุมภายในของบริษัทฯ ว่ามี
    ประสิทธิภาพและประสิทธิผลเพียงพอที่จะป้องกันการทุจริต
    และการหาประโยชน์ส่วนตนโดยมิชอบ

-   สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

-   สอบทานรายการที่อาจมีความขัดแย้งทางผลประโยชน์
    โดยรายการที่เป็นรายการเกี่ยวโยงหรือรายการที่อาจมีความขัดแย้งทางผลประโยชน์จะต้องนำเสนอคณะกรรมการตรวจสอบเพื่อพิจารณาให้ความเห็นชอบก่อนที่จะนำเสนอคณะกรรมการบริษัทฯ
    เพื่อพิจารณาต่อไป และฝ่ายบริหารได้รายงานความเคลื่อนไหวของรายการต่างๆ
    ต่อคณะกรรมการตรวจสอบเพื่อทราบทุกไตรมาส

โดยสรุป คณะกรรมการตรวจสอบมีความเห็นว่า งบการเงินของบริษัทฯ
และบริษัทย่อยได้จัดทำขึ้นตามหลักการบัญชีที่รับรองทั่วไป มีการเปิดเผยข้อมูลอย่างเพียงพอ
มีความถูกต้อง ครบถ้วน เชื่อถือได้
ระบบการควบคุมภายในมีประสิทธิภาพและประสิทธิผลเพียงพอที่จะป้องกันการทุจริต
และการหาประโยชน์ส่วนตนโดยมิชอบ มีการแบ่งอำนาจหน้าที่โดยชัดเจน
การดำเนินธุรกิจของบริษัทฯ
และบริษัทย่อยเป็นไปโดยสอดคล้องกับกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้อง

[]อนึ่งในปี 2552 คณะกรรมการตรวจสอบได้พิจารณาให้ความเห็นชอบในการแต่งตั้งนายไวโรจน์
จินดามณีพิทักษ์ (ผู้สอบบัญชีเลขที่ 3536) หรือนายเอกสิทธิ์ ชูธรรมสถิตย์ (ผู้สอบบัญชีเลขที่ 4195)
หรือนายเจริญ ผู้สัมฤทธิ์เลิศ (ผู้สอบบัญชีเลขที่ 4068) แห่งบริษัท เคพีเอ็มจี ภูมิไชย สอบบัญชี
จำกัด เป็นผู้สอบบัญชีของบริษัทฯ และบริษัทย่อย โดยมีค่าธรรมเนียมในการสอบบัญชีรวมเป็นเงิน
1,590,000 บาท โดยเป็นค่าสอบบัญชีเฉพาะส่วนของบริษัทฯ เป็นเงิน 690,000 บาท

(นายสถิตย์ ลิ่มพงศ์พันธุ์)

ประธานกรรมการตรวจสอบ